ΕΥΧΑΡΙΣΤΗΡΙΑ ΕΠΙΣΤΟΛΗ
Εκφράζω τις ευχαριστίες μου στο ιατρικό και νοσηλευτικό προσωπικό του «Ιπποκράτειου» Νοσοκομείου Αθηνών (ΤΕΠ- Γναθοχειρουργικό Τμήμα- Ακτινοδιαγνωστικό Τομέα /Αξονικό Τομογράφο- Αιματολογικό - Κλινική ΩΡΛ - ΓΝΑΘ 3ου ορόφου) για το υψηλό επίπεδο ιατρικής μέριμνας που επέδειξαν, τη συνεχή και ποιοτική ιατρική φροντίδα που παρείχαν, την ανθρώπινη και «ζεστή» αντιμετώπιση που ένοιωσα σε όλη τη διάρκεια της νοσηλείας μου, από 22 ΟΚΤ έως 29 ΟΚΤ 2026.                                                                                                                               Ιδιαίτερη όμως ευγνωμοσύνη επιθυμώ να εκφράσω στο ΤΜΗΜΑ ΣΤΟΜΑΤΙΚΗΣ – ΓΝΑΘΟΠΡΟΣΩΠΙΚΗΣ ΧΕΙΡΟΥΡΓΙΚΗΣ και στον ιατρό-γναθοχειρουργό, Δ/ντή κ. Σταύρο Σκιαδά (που με ηρεμία, υπομονή, σοβαρότητα, ευγένεια, ενσυναίσθηση με δέχθηκε, με υποδέχθηκε και με φρόντισε!) καθώς και στους άξιους συνεργάτες του, κ. Γκανασούλη Δήμητρα (Δ/ντρια), Κυριάκου Σωτήριο (Δ/ντή), Μπουραζάνη Μαλαματένια (Επιμ. Α΄).                                                                                                                                              ΟΛΟΙ τους μοναδικοί επιστήμονες, με υποδειγματικό ΕΠΑΓΓΕΛΜΑΤΙΣΜΟ, με πολυετή ΕΜΠΕΙΡΙΑ, με επιστημονική ΓΝΩΣΗ & ΚΑΤΑΡΤΙΣΗ, ΓΙΑΤΡΟΙ – ΛΕΙΤΟΥΡΓΟΙ, ΑΝΘΡΩΠΟΙ του Εθνικού Συστήματος Υγείας, που αποτελούν «εγγύηση» για επεμβάσεις που αφορούν τις οδοντογενείς λοιμώξεις (όπως η περίπτωσή μου!), την αποκατάσταση γναθοπροσωπικών τραυμάτων καθώς και αισθητικές - λειτουργικές παρεμβάσεις στο πρόσωπο.
Θα έχουν για πάντα την εκτίμηση, την αγάπη, το σεβασμό μου.                                               Ευχαριστώ επίσης όλο το νοσηλευτικό, βοηθητικό προσωπικό (ιδιαίτερα του 3ου ορόφου, όπου νοσηλεύτηκα!) για τη καθαριότητα, τη τάξη, τη προσεκτική φροντίδα, τη καθημερινή επίβλεψη-εξυπηρέτηση, την ευγενική τους στάση.                                                                                                     Άψογη, υποδειγματική, συγκινητική, η λειτουργία όλων των εργαζομένων, ιδιαίτερα στις συνθήκες εφημερίας «πολέμου» και «διαλογής» ασθενών, που βίωσα και διαπίστωσα!                                                                                                                                                                                                                                           Το ιατρικό, νοσηλευτικό, διοικητικό-βοηθητικό προσωπικό των Νοσοκομείων (ιδιαίτερα!) της Αθήνας-Αττικής (λόγω τόσο των αυξανόμενων αναγκών παροχής υγείας του Λεκανοπεδίου, όσο και της εμφανούς «αδυναμίας» των «εγκαταλελειμμένων» Νομαρχιακών δομών Υγείας!) «υποδέχεται» ασφυκτικά σχεδόν το σύνολο των περιστατικών της Χώρας μας, εργαζόμενο διαρκώς στα όρια σωματικής και ψυχικής κατάρρευσης, προσπαθώντας «ηρωικά» να κρατήσει όρθιο και λειτουργικό ένα Σύστημα Υγείας, που στηρίζεται ολοένα και περισσότερο στην υπερεργασία, στη πίεση, στην εξουθένωση, στη «σιωπηλή ανοχή»!                                                                                                                       Οι πολίτες της πατρίδας μας αξίζουν και απαιτούν (πέραν των «ανακαινίσεων»!) Δημόσια-Κρατικά Νοσοκομεία πλήρως στελεχωμένα και εξοπλισμένα, με επαρκές προσωπικό σε όλες τις υπηρεσίες τους και όχι μόνο «δομές» που επιβιώνουν και λειτουργούν (ακόμα!), χάρη στην αυταπάρνηση, την υπερπροσπάθεια, το φιλότιμο των εργαζομένων τους.                                                                                                                          Με εκτίμηση και στήριξη στους εναπομείναντες λειτουργούς - «μαχητές» του Ε.Σ.Υ.                   
Φωκίδα, 05 Νοεμβρίου 2026                                                                                                                                                                  Σάββας Λ. Γιαννοσπύρος                                                                                                           Κάτοικος Άμφισσας                                                                                                            
